Document ID: 31986R1764

31986R1764
L 153/1
JURNALUL OFÍCIAL AL UNIUNII EUROPENE
REGULAMENTUL (CEE) NR. 1764/86 AL COMISIEI
din 27 mai 1986
privind cerințele minime de calitate ale produselor pe bază de roșii eligibile pentru acordarea ajutorului pentru producție
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Regulamentul (CEE) nr. 426/86 al Consiliului din 24 februarie 1986 privind organizarea comună a pieței în sectorul produselor prelucrate pe bază de fructe și legume (1), în special articolul 6 alineatul (4),
întrucât articolul 2 alineatul (1) din Regulamentul (CEE) nr. 426/86 prevede un sistem de ajutor de producție pentru anumite produse; întrucât articolul 6 alineatul (1) litera (b) din acest regulament stabilește că ajutorul este plătit numai pentru produsele care îndeplinesc cerințele minime de calitate ce urmează a fi stabilite;
întrucât scopul acestor cerințe minime de calitate este de a evita fabricarea unor produse pentru care nu există cerere sau a unor produse care ar putea cauza perturbarea pieței; întrucât cerințele în cauză trebuie să se bazeze pe procedeele de prelucrare tradiționale corespunzătoare;
întrucât, în vederea punerii în aplicare a sistemului de ajutor pentru producție, prezentul regulament trebuie aplicat coroborat cu Regulamentul (CEE) nr. 1599/84 al Comisiei din 5 iunie 1984 de stabilire a normelor de aplicare a sistemului de ajutor pentru producție pentru produsele prelucrate pe bază de fructe și legume (2), modificat ultima dată de Regulamentul (CEE) nr. 1155/86 (3), în special în ceea ce privește controlul produselor prelucrate;
întrucât cerințele de calitate prevăzute în prezentul regulament sunt măsuri de punere în aplicare a sistemului de ajutor pentru producție; întrucât cerințele de calitate ale comercializării produselor nu sunt încă stabilite de Comunitate; întrucât cerințele naționale în acest sens pot continua să fie aplicate în statele membre, cu condiția ca acestea să fie compatibile cu dispozițiile tratatului privind libera circulație a mărfurilor;
întrucât Comitetul de gestionare a produselor prelucrate pe bază de fructe și legume nu și-a dat avizul în termenul stabilit de președinte,
ADOPTĂ PREZENTUL REGULAMENT:
Articolul 1
Prezentul regulament stabilește cerințele minime de calitate pe care trebuie să le îndeplinească produsele pe bază de roșii, definite în articolul 1 alineatul (2) din Regulamentul (CEE) nr. 1599/84, pentru a beneficia de ajutorul pentru producție prevăzut la articolul 2 alineatul (1) din Regulamentul (CEE) nr. 426/86.
Articolul 2
Pentru fabricarea produselor menționate la articolul 1 se folosesc numai roșii proaspete, de culoare roșie, sănătoase, coapte, nevătămate și curate (fruct din varietatea Lycopersicum esculentum P. Mill), adecvate prelucrării și, dacă este cazul, numai varietățile prevăzute la articolul 1 alineatul (2) din Regulamentul (CEE) nr. 1599/84.
TITLUL I
Cerințele pentru roșiile curățate
Articolul 3
În sensul prezentului titlu, „roșii curățate” reprezintă:
-
roșiile curățate congelate, întregi sau bucăți;
-
roșiile curățate conservate, întregi sau bucăți,
după cum sunt definite la articolul 1 alineatul (2) literele (h), (i), (j), (k) și (l) din Regulamentul (CEE) nr. 1599/84.
Articolul 4
(1) Roșiilor curățate li se pot adăuga doar următoarele ingrediente:
-
apă;
-
suc de roșii;
-
concentrat de roșii;
-
sare obișnuită (clorură de sodiu);
-
condimente naturale, ierburi aromate și extractele lor, precum și arome naturale.
Dintre aditivi, pot fi folosiți la producerea roșiilor curățate numai acidul citric (E 330) și clorura de calciu (509).
(2) Cantitatea de sare obișnuită adăugată nu trebuie să depășească 3 % din greutatea netă, iar atunci când se adaugă clorură de calciu, conținutul total de ioni de calciu nu trebuie să depășească 0,045 %, pentru roșiile întregi, și 0,080 %, pentru roșiile bucăți. Atunci când se stabilește cantitatea de sare obișnuită adăugată, conținutul natural de cloruri este considerat a fi egal cu 2 % din conținutul de substanță uscată.
(3) Sucul de roșii adăugat și concentratul de roșii trebuie să îndeplinească cerințele minime prevăzute la titlul II.
Articolul 5
(1) Roșiile curățate nu trebuie să aibă arome sau mirosuri străine de produs, iar culoarea lor trebuie să fie caracteristică varietății folosite și roșiilor curățate prelucrate în mod adecvat.
(2) Roșiile curățate nu trebuie să aibă coji deloc. Roșiile curățate întregi nu trebuie să aibă deloc exemplare vătămate.
(3) Nivelul detectabil de mucegai al roșiilor curățate (roșiile și lichidul de acoperire) nu trebuie să depășească 50 % din câmpurile pozitive, iar nivelul pH-ului nu trebuie să depășească 4,5.
Articolul 6
(1) Produsele se consideră în conformitate cu dispozițiile articolului 5 alineatul (2) atunci când nu sunt depășite următoarele toleranțe pentru defecte:
-
vătămări: suprafață totală de 35 cm2;
-
coajă:
-
roșii întregi: suprafață totală de 300 cm2;
-
roșii bucăți: suprafață totală de 1 250 cm2.
Toleranțele stabilite sunt pentru o greutate netă de 10 kg.
(2) În sensul alineatului (1):
(a)
„vătămări” reprezintă zonele afectate de leziunile de suprafață și, prin urmare, contrastează puternic la culoare sau textură cu pulpa normală a roșiei și care ar fi trebuit să fie îndepărtate în timpul prelucrării;
(b)
„coajă” reprezintă atât coaja care aderă la miezul roșiei, cât și coajă în suspensie în recipient.
Articolul 7
(1) Pentru roșiile curățate conservate, roșiile și lichidul de acoperire dintr-un recipient ocupă cel puțin 90 % din capacitatea apoasă a recipientului.
(2) Greutatea netă fără lichid a roșiilor conservate curățate întregi este egală cu cel puțin 56 % din capacitatea apoasă, exprimată în grame, a recipientului.
(3) Atunci când roșiile conservate curățate sunt ambalate în recipiente de sticlă, capacitatea apoasă se reduce cu 20 ml înainte de calcularea procentajelor prevăzute la alineatele (1) și (2).
TITLUL II
Cerințele pentru sucul de roșii și concentratul de roșii
Articolul 8
În sensul prezentului titlu, „suc de roșii” și „concentrat de roșii” reprezintă produsele definite la articolul 1 alineatul (2) literele (n) și (o) din Regulamentul (CEE) nr. 1599/84.
Articolul 9
(1) Numai următoarele ingrediente pot fi adăugate la sucul de roșii și la concentratul de roșii:
-
sare obișnuită (clorură de sodiu);
-
condimente naturale, ierburi aromate și extractele lor, precum și arome naturale.
(2) Acidul citric (E 330) poate fi folosit ca aditiv la producerea sucului de roșii și a concentratului de roșii. În plus, la producerea:
-
sucului de roșii cu un conținut de substanță uscată sub 7 %, poate fi folosit acidul ascorbic (E 300). Totuși, conținutul de acid ascorbic nu trebuie să depășească 0,03 % din greutatea produsului finit;
-
concentratului de roșii sub formă de praf, poate fi folosit dioxidul de siliciu (551). Totuși, conținutul de dioxid de siliciu nu trebuie să depășească 1 % din greutatea produsului finit.
(3) Cantitatea de sare obișnuită adăugată nu trebuie să depășească:
(a)
15 % din conținutul de substanță uscată, pentru concentratul de roșii având un conținut de substanță uscată de peste 20 %;
(b)
3 % din greutatea netă pentru alte concentrate de roșii și pentru sucul de roșii.
Atunci când se stabilește cantitatea adaosului de sare obișnuită, conținutul natural de cloruri este considerat a fi egal cu 2 % din conținutul de substanță uscată.
Articolul 10
(1) Sucul de roșii și concentratul de roșii au:
(a)
o culoare roșie caracteristică;
(b)
un gust bun, caracteristic pentru un produs prelucrat corespunzător.
Produsele nu trebuie să aibă nici un gust străin, în special gustul de produs ars sau caramelizat.
(2) Sucul de roșii și concentratul de roșii nu trebuie:
(a)
să aibă materii vegetale străine vizibile, inclusiv pielițe, semințe sau alte părți brute ale roșiilor;
(b)
să nu aibă practic nici un fel de impurități minerale.
(3) Condițiile prevăzute la alineatul (2) se consideră îndeplinite atunci când:
(a)
prezența materiile vegetale străine poate fi determinată numai prin examinare intensivă cu ochiul liber;
(b)
conținutul de impurități minerale nu depășește 0,1 % din conținutul de substanță uscată, din care se scade adaosul de sare obișnuită și, pentru concentratul de roșii sub formă de praf, cel de dioxid de siliciu.
(4) Sucul de roșii și concentratul de roșii trebuie să aibă:
(a)
o textură și o consistență repartizate uniform, care indică utilizarea unor practici de prelucrare corespunzătoare;
(b)
un conținut de zahăr, exprimat ca zahăr invertit, de cel puțin 42 % din greutatea conținutului de substanță uscată, din care se scade adaosul de sare obișnuită;
(c)
o aciditate titratabilă totală, exprimată sub forma acidului citric monohidrat cristalizat, care nu depășește 10 % din greutatea conținutului de substanță uscată, din care se scade adaosul de sare obișnuită;
(d)
o aciditate volatilă, exprimată sub forma acidului acetic care nu depășește 0,4 % din greutatea conținutului de substanță uscată, din care se scade adaosul de sare obișnuită;
(e)
un nivel al pH-ului care nu depășește 4,5.
(5) Nivelul detectabil al mucegaiului din sucul de roșii și concentratul de roșii nu depășește 70 % de câmpuri pozitive, atunci când este diluat cu apă pentru a se ajunge la un conținut de substanță uscată de 8 %. Pentru sucul de roșii cu un conținut de substanțe uscate mai mic de 8 %, procentajul câmpurilor pozitive se reduce proporțional cu conținutul de substanță uscată.
TITLUL III
Cerințele pentru fulgii de roșii
Articolul 11
În sensul prezentului titlu, „fulgi de roșii” reprezintă produsul definit la articolul 1 alineatul (2) litera (m) din Regulamentul (CEE) nr. 1599/84.
Articolul 12
(1) Fulgii de roșii trebuie:
(a)
să aibă o culoare roșie caracteristică;
(b)
să aibă un gust bun, caracteristic pentru un produs prelucrat corespunzător;
(c)
să nu aibă gusturi și mirosuri străine produsului.
(2) Conținutul de substanță uscată al fulgilor de roșii trebuie să fie de minimum 93 %.
(3) Conținutul de impurități minerale și vegetale la un loc nu trebuie să depășească 1 % din greutatea produsului. În acest sens, „impurități vegetale” reprezintă materiile vegetale vizibile cu ochiul liber, care nu sunt părți componente ale roșiei sau care au fost atașate roșiei proaspete, dar care ar fi trebuit îndepărtate în timpul prelucrării, în special frunze de roșii, tulpini, bractee de caliciu.
(4) Aditivul folosit la producerea fulgilor de roșii poate fi numai dioxidul de siliciu (551). Totuși, conținutul de dioxid de siliciu nu trebuie să depășească 1 % din greutate.
(5) Nivelul detectabil al mucegaiului din fulgii de roșii nu trebuie să depășească 70 % din câmpurile pozitive, atunci când sunt omogenizați în apă pentru a ajunge la un conținut de substanță uscată de 8 %.
TITLUL IV
Cerințele pentru recipiente și verificare
Articolul 13
(1) Recipientele cu roșii curățate conservate, întregi sau bucăți, precum și cu suc de roșii, sunt marcate cu o trimitere de identificare a datei și a anului fabricației, precum și a prelucrătorului. În cazurile în care sucul de roșii prelucrat la date diferite a fost depozitat în comun înainte de ambalare, marcajul trebuie să permită identificarea tuturor datelor de fabricație.
(2) Dispozițiile alineatului (1) se aplică și altor produse pe bază de roșii, atunci când aceste produse, în momentul prelucrării, sunt ambalate în recipientul care urmează să iasă din fabrica prelucrătorului. În cazurile în care aceste produse sunt depozitate în cuve sau în alte recipiente similare, în vederea ambalării sau a unei reprelucrări, data sau datele de fabricație trebuie să fie indicate pe recipiente. Dacă produsele respective sunt ambalate în recipientele finale, aceste recipiente trebuie să aibă o inscripționare pentru identificarea datei sau a datelor de fabricație, precum și a prelucrătorului.
(3) Marcajul menționat în prezentul articol poate fi sub formă de cod și trebuie să fie aprobat de către autoritățile competente din statul membru în care are loc producția. Aceste autorități pot adopta dispoziții suplimentare în ceea ce privește marcarea.
Articolul 14
Prelucrătorul verifică zilnic și la intervale regulate în timpul perioadei de prelucrare conformitatea produselor cu cerințele de eligibilitate pentru acordarea ajutorului. Rezultatul verificărilor trebuie să fie înregistrat.
Articolul 15
(1) Anexa precizează metodele de analiză pentru stabilirea:
(a)
conținutului de substanțe uscate;
(b)
substanțelor solubile naturale;
(c)
conținutului de sare;
(d)
conținutului de zaharuri;
(e)
acidității totale;
(f)
acidității volatile;
(g)
conținutului de impurități minerale;
(h)
nivelului pH-ului;
(i)
conținutului de ioni de calciu;
(j)
conținutului de dioxid de siliciu.
(2) Nivelul detectabil de mucegai se stabilește în conformitate cu metoda AOAC (Asociația chimiștilor analiști oficiali) (numărătoarea Howard).
(3) Metodele menționate la alineatele (1) și (2) sunt folosite pentru stabilirea definitivă a eligibilității pentru acordarea ajutorului de producție. Pentru analizele curente se pot folosi alte metode.
Articolul 16
Prezentul regulament intră în vigoare la 1 iulie 1986.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 27 mai 1986.

Labels: 3
17
6